নারদ-কাণ্ডে তৃণমূলের অন্দরে আপাতত সবচেয়ে গুরুত্বপূর্ণ প্রশ্ন কী?
সিপিএমের সাংসদেরা চিৎকার করতে করতে গলা ভেঙে ফেললেও কেন ভিডিও’য় টাকা নেওয়ার ঘটনাটি রাজ্যসভার এথিক্‌স কমিটিতে পাঠানো হল না?
নারদ-কাণ্ডে তৃণমূলের অন্দরে আপাতত দ্বিতীয় গুরুত্বপূর্ণ প্রশ্ন কী?
রাজ্যসভার এথিক্‌স কমিটিতে বিষয়টি না-পাঠানোয় কে সবচেয়ে লাভবান হলেন?
দ্বিতীয় প্রশ্নের জবাব প্রথম প্রশ্নের তুলনায় সহজ— মুকুল রায়। ‘নারদনিউজে’র ভিডিও’য় যিনি একমাত্র রাজ্যসভার সাংসদ।
প্রথম প্রশ্নের জবাব আপাতত খুঁজছেন দলের শীর্ষনেতৃত্ব এবং সংসদীয় দলের একাংশ। ঠিকঠাক জবাব পাওয়ার আগেই অবশ্য জল্পনা শুরু হয়েছে। তাহলে কি কেন্দ্রীয় মন্ত্রী তথা রাজ্যসভার নেতা অরুণ জেটলির সঙ্গে মুকুলের ‘সুসম্পর্কে’র সুবাদেই রাজ্যসভার এথিক্‌স কমিটির বিচারের এক্তিয়ারের বাইরে থেকে গেলেন নারদ-কাণ্ডে অভিযুক্ত তৃণমূলের একমাত্র রাজ্যসভা সাংসদ? অথচ, তাঁরই দলীয় পাঁচ সতীর্থ লোকসভার সাংসদের বিষয়ে তদন্তের ভার গেল লোকসভার এথিক্‌স কমিটির হাতে! তৃণমূলের সংসদীয় দলের এক সদস্যের কথায়, ‘‘ওই ভিডিও ঠিক কি না, তা হায়দরাবাদের ফরেন্সিক ল্যাবরেটরিতে প্রমাণিত হতে বড়জোর একটা বেলা লাগবে। একবার ওই ভিডিও ঠিক প্রমাণিত হলে অভিযুক্ত সাংসদদের পদও চলে যেতে পারে। সেক্ষেত্রে লোকসভার বন্ধুরা বিপন্ন হয়ে পড়েছেন।’’
ঘটনাচক্রে, বুধবারেই সংসদের দুই কক্ষের অধিবেশন মুলতুবি হয়ে গিয়েছে। বাজেট অধিবেশনের প্রথম পর্বের শেষ হয়েছে ওইদিনই। ফলে এখন আর অধিবেশন বসার কোনও সম্ভাবনা নেই। সেক্ষেত্রে মুকুলের বিরুদ্ধে রাজ্যসভার তরফে তদন্তেরও অবকাশ থাকছে না। আবার সংসদের অধিবেশন বসার আগে বিরোধীরা তা নিয়ে প্রশ্নও তুলতে পারছেন না। সবমিলিয়ে মুকুল তাঁর লোকসভার সহকর্মীদের তুলনায় অনেকটাই ‘নিরাপদ’ অবস্থানে।
তৃণমূলের অন্দরে এই জল্পনায় আরও ইন্ধন জোগাচ্ছে বুধবার মুকুল-জেটলি একান্ত কথোপকথন। বিজেপি সূত্রের খবর, ওইদিন গভীর রাত পর্যন্ত সংসদের অধিবেশন চলেছে। তার মধ্যেই সংসদ চত্বরে মুকুলকে জেটলির সঙ্গে একান্তে কথা বলতে দেখা গিয়েছে। বিষয়টি খেয়াল করেছেন বিরোধী শিবিরের সদস্যেরাও। এক সাংসদের কথায়, ‘‘রাজ্যসভায় সিপিএমের সীতারাম ইয়েচুরি, ঋতব্রত বন্দ্যোপাধ্যায়রা নারদ-কাণ্ডের তদন্ত রাজ্যসভার এথিক্‌স কমিটিতে পাঠানোর জন্য চেঁচিয়ে গলা ফাটিয়ে ফেললেন। পুরো সময়টাই জেটলি অন্যদিকে মুখ ঘুরিয়ে থাকলেন! ঘটনা পরম্পরায় মনে হচ্ছে, কোথাও একটা সমঝোতার সুর শোনা যাচ্ছে। কিন্তু তা শুধুই মুকুল রায়ের জন্য।’’ বস্তুত, ওইদিনই এক কেন্দ্রীয় মন্ত্রী ঘরোয়া আলোচনায় বাম সাংসদদের একাংশের কাছে মুকুলকে ‘ভাল লোক’ বলে বর্ণনা করায় ‘জল্পনা’ আরও বেড়েছে।
ঘটনাচক্রে, মুকুল নিজেও রাজ্যসভার এথিক্‌স কমিটির সদস্য। ওই কমিটির সদস্য সিপিএমের সীতারামও। সীতারামের সুরেই বৃহস্পতিবার সিপিএমের রাজ্য সম্পাদক টুইট করেছেন, ‘যে ভিডিও ফুটেজকে মুখ্যমন্ত্রী আর তাঁর দল বানানো বলে দাবি করেছেন, সেটি পরীক্ষা করতে অসুবিধা কোথায়’? পাশাপাশিই সূর্য লিখেছেন, ‘বিজেপি’র কেন্দ্রীয় নেতৃত্ব রাজ্যসভায় সমর্থন পাওয়ার শর্তে তৃণমূলকে হাঁফ ছাড়ার সুযোগ করে দিচ্ছে। এবং তা করছে রাজ্য বিজেপি’র স্বার্থকে জলাঞ্জলি দিয়েই’।  
তবে মুকুলের ঘনিষ্ঠ সূত্র থেকে কোনওরকম ‘সমঝোতা’র দাবি পুরোপুরি খারিজ করে দেওয়া হচ্ছে। মুকুলের এক অনুগামীর কথায়, ‘‘দাদা দিল্লি গিয়েছিলেন সংসদের কাজেই। তা ছাড়াও ওঁর দিল্লিতে বিভিন্ন সরকারি কর্মসূচি ছিল। সংসদভবনের বাইরে গাঁধীমূর্তির পাদদেশে ধর্নাতেও ওঁর যোগ দেওয়ার কথা ছিল। আর দীর্ঘদিন সাংসদ থাকার ফলে কেন্দ্রীয় স্তরের বহু নেতার সঙ্গে মুকুল’দার পরিচয় রয়েছে। তিনি সকলের সঙ্গেই সুসম্পর্ক রেখে চলেন। এর মধ্যে কোনও সমঝোতার গন্ধ খোঁজা অনর্থক।’’
তা সত্ত্বেও অবশ্য ‘জল্পনা’ থামছে না। কারণ, মুকুলের সঙ্গে একটা দীর্ঘসময় দলের ‘বিচ্ছেদপর্ব’। তখন বিজেপি’র শীর্ষনেতৃত্বের সঙ্গে মুকুলের ‘সুসম্পর্ক’ সর্বজনবিদিত ছিল। আপাতত তৃণমূলের অন্দরে জল্পনা, সেই সুবাদেই কি তিনি দলীয় সতীর্থদের স্বার্থ না-দেখে নিজের স্বার্থ দেখলেন?